KOMISIJOS REGLAMENTAS (EB) Nr. 843/2007
2007 m. liepos 17 d.
iš dalies keičiantis Reglamentą (EB) Nr. 712/2007, skelbiantį nuolatinius konkursus valstybių narių intervencinių agentūrų turimiems grūdams Bendrijos rinkoje perparduoti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 6 straipsnį,
kadangi:
(1)
Komisijos reglamentu (EB) Nr. 712/2007 (2) buvo paskelbti nuolatiniai konkursai perparduoti Bendrijos rinkoje valstybių narių intervencinių agentūrų turimus grūdus.
(2)
Atsižvelgiant į Bendrijoje susidariusią padėtį kukurūzų, paprastųjų kviečių ir miežių rinkose bei į įvairiuose regionuose per pastarąsias savaites užregistruotus grūdų paklausos pokyčius, būtina pasiūlyti rinkoje naują tam tikrų valstybių narių intervencinių agentūrų turimą kiekį. Todėl atitinkamai reikėtų leisti atitinkamų valstybių narių intervencinėms agentūroms to konkurso tvarka padidinti perparduotiną kiekį; Vengrijai kukurūzų kiekis didinamas 500 000 tonų, paprastųjų kviečių 29 244 tonų, o Prancūzijai miežių kiekis didinamas 13 218 tonų.
(3)
Po 2007 m. birželio mėnesį vykusių 2006-2007 prekybos metų paskutinių konkursų vidaus rinkoje labai padidėjo rugių, perparduodamų pagal Komisijos reglamentu (EB) Nr. 1483/2006 (3) pradėtus nuolatinius konkursus, kiekis, todėl sumažėjo turimos intervencinių rugių, skirtų perparduoti vidaus rinkoje 2007-2008 prekybos metais, atsargos. Atsižvelgiant į šią padėtį, reikėtų 11 578 tonomis sumažinti rugių kiekį, kurį buvo leista perparduoti konkurso, paskelbto Reglamentu (EB) Nr. 712/2007, būdu.
(4)
Todėl Reglamentą (EB) Nr. 712/2007 reikėtų atitinkamai iš dalies pakeisti.
(5)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 712/2007 I priedas pakeičiamas šio reglamento priedu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. liepos 17 d.